Foto’s: Verdagtes binne minute vas ná gewapende rooftogFoto: SAPD Kapt. FC van Wyk, polisiewoordvoerder, het gesê die vyf mans het omstreeks 16:00 die winkel binnegegaan en kontant by die kassiere geëis. Drie van die mans het vuurwapens gehad. “Die vyf verdagtes het ŉ onbekende hoeveelheid kontant gesteel en in ŉ wit VW Polo gevlug,” het Van Wyk gesê. Die polisie is onmiddellik van die roof in kennis gestel en polisiebeamptes wat in die omgewing was, het die verdagtes agternagesit. Ongeveer 2 km weg van die drankwinkel het die bestuurder beheer oor die Polo verloor en die voertuig het omgeslaan. Twee verdagtes het probeer om van die ongelukstoneel te vlug, maar is vinnig aangekeer. Die vuurwapen waarop beslag gelê is. Foto: SAPD Die ander drie verdagtes is ook in hegtenis geneem en daar is beslag gelê op ŉ haelgeweer wat tydens die roof gebruik is. Die vuurwapen se reeksnommer is afgevyl. Van die kontant is ook teruggekry. “Geen skote is afgevuur nie en niemand is gedurende die roof of die jaagtog beseer nie,” het Van Wyk gesê. Die vyf verdagtes, tussen die ouderdomme van 22 en 32, sal binnekort in die Wynberg-landdroshof verskyn op aanklagte van gewapende roof en die onwettige besit van ŉ vuurwapen en ammunisie.